
Broj: S1 2 K 047599 25 Kž 10
Sarajevo, 27.10.2025. godine

U IME BOSNE I HERCEGOVINE !

Sud Bosne i Hercegovine, u vijeću Apelacionog odjeljenja, sastavljenom od sudije Amele Huskić, kao predsjednika vijeća, te sudija Hilma Vučinića i Vesne Jesenković, kao članova vijeća, uz sudjelovanje pravnog savjetnika Ene Granić Čizmo, u svojstvu zapisničara, u krivičnom predmetu protiv optuženog Radovana Damjanovića, zbog krivičnog djela Organizovani kriminal iz člana 250. stav 2. Krivičnog Zakona Bosne i Hercegovine, u vezi sa krivičnim djelom Neovlašteni promet opojnim drogama iz člana 195. stav 1. istog Zakona, odlučujući o žalbama Tužilaštva Bosne i Hercegovine i  braniteljice optuženog Radovana Damjanovića, advokata Sabine Mehić, izjavljenim protiv presude Suda Bosne i Hercegovine, broj S1 2 K 047599 24 K od 10.07.2025. godine, nakon održane javne sjednice vijeća, dana 27.10.2025. godine, u prisustvu optuženog Radovana Damjanovića sa njegovim braniocem, advokatom Sabinom Mehić, te tužioca Tužilaštva Bosne i Hercegovine, Bojane Jolović
, na osnovu člana 310.  u vezi sa članom 313. Zakona o krivičnom postupku Bosne i Hercegovine, donio je slijedeću: 

P R E S U D U
Odbijaju se kao neosnovane, žalba Tužilaštva Bosne i Hercegovine i branioca optuženog Radovana Damjanovića, te se presuda Suda Bosne i Hercegovine, broj S1 2 K 047599 24 K od 10.07.2025. godine, potvrđuje.

O b r a z l o ž e n j e

I.   Tok postupka

1. Presudom Suda Bosne i Hercegovine, broj S1 2 K 047599 24 K od 10.07.2025. godine, optuženi Radovan Damjanović oglašen je krivim da je, radnjama opisanim u izreci pobijane presude, počinio krivično djelo Organizovani kriminal iz člana 250. stav 2. Krivičnog zakona Bosne i Hercegovine (KZ BiH) u vezi sa krivičnim djelom Neovlašteni promet opojnim drogama iz člana 195. stav 1. KZ BiH, zbog čega je osuđen na kaznu zatvora u trajanju od 2 (dvije) godine i 6 (šest) mjeseci, a u koju kaznu se optuženom ima uračunati vrijeme koje je proveo u pritvoru, počev od 25.09.2023. godine do 17.03.2025. godine i od 28.03.2025. godine pa nadalje.
2. Istom presudom optuženi je obavezan da vrati imovinsku korist stečenu izvršenjem krivičnog djela u iznosu od 8.000,00 (osam hiljada) EUR-a, u protivvrijednosti u konvertibilnim markama prema srednjem kursu Centralne banke BiH, važećem na dan uplate, u roku od 1 (jedne) godine od dana pravnosnažnosti presude. 
3. Na kraju, na osnovu člana 188. stav 1. u vezi sa članom 186. stav 2. Zakona o krivičnom postupku Bosne i Hercegovine (ZKP BiH), optuženi je obavezan na plaćanje troškova krivičnog postupka, a o načinu izmirenja i visini iznosa, Sud će odrediti posebnim rješenjem, po pribavljanju potrebnih podataka.

II.   ŽALBE, odgovori i javna sjednica Apelacionog vijeća
4. Protiv navedene presude žalbe su izjavili Tužilaštvo Bosne i Hercegovine (Tužilaštvo BiH), kao i odbrana optuženog Radovana Damjanovića.  

5. Protiv prvostepene presude žalbu je izjavilo Tužilaštvo BiH, zbog odluke o krivičnopravnoj sankciji, sa prijedlogom da Apelaciono vijeće žalbu usvoji, pobijanu presudu preinači u dijelu visine izrečene kazne zatvora i optuženom izrekne kaznu zatvora u dužem trajanju.

6. Branilac optuženog žalbu je izjavila zbog pogrešno i nepotpuno utvrđenog činjeničnog stanja, povrede odredaba krivičnog postupka, povrede krivičnog zakona i odluke o krivičnopravnoj sankciji, sve sa prijedlogom da vijeće Apelacionog odjeljenja žalbu uvaži, presudu preinači na način da se optuženi oslobodi po svim tačkama optužnice, odnosno da se pobijana presuda ukine i održi pretres pred Apelacionim vijećem.

7. Odgovore na izjavljene žalbe dostavili su Tužilaštvo BiH i odbrana optuženog, sve sa prijedlogom da se žalba suprotne strane odbije kao neosnovana. 

8. Dana 27.10.2025. godine, održana je javna sjednica vijeća Apelacionog odjeljenja, na kojoj su Tužilaštvo BiH, kao i odbrana optuženog ukratko iznijeli sadržaj pismeno podnesenih žalbi.
9. Nakon što je ispitalo pobijanu presudu u granicama istaknutih žalbenih prigovora, u skladu sa odredbom člana 306. ZKP BiH, vijeće Apelacionog odjeljenja (Apelaciono vijeće/Vijeće) je donijelo odluku kao u izreci, iz slijedećih razloga:

10. Prije svega, Apelaciono vijeće smatra da valja istaknuti da drugostepena presuda predstavlja odluku koja je donesena u žalbenom postupku i da kada je u pitanju njeno obrazloženje, da je dovoljno da se u njoj upućuje, odnosno da ona sadrži slaganje (ili neslaganje) sa tvrđenjima i ocjenama nižestepenog suda u tom smislu da žalbeni sud u obrazloženju svoje odluke ukazuje na prihvatljivost (neprihvatljivost) stavova i ocjena nižeg suda, odnosno njegovih utvrđenja sa kojima se slaže (ili ne) (vidi Evropski sud, Gracica Ruiz protiv Španije, 1999-I, 31 EHRR 589 GC). Navedeno znači da nije neophodno odgovoriti i obrazložiti svaki žalbeni navod, već je dovoljno da je drugostepeni sud razmotrio osnovna pitanja koja žalbe osporavaju i koja su od odlučujućeg značaja u donošenju konačne odluke o postojanju krivičnog djela i krivične odgovornosti (vidi Ustavni sud, odluke br. U 62/01 od 5.aprila 2002. godine i AP 352/04 od 23.marta 2005. godine).
III.   Bitne povrede odredaba krivičnog postupka iz člana 297. ZKP BiH 
A.   bitna povreda odredaba krivičnog postupka iz člana 297. stav 1. tačka i)

1.   Žalba odbrane optuženog Damjanovića
11. Okosnicu žalbe odbrane optuženog predstavljaju tvrdnje da je u konkretnom slučaju sporna zakonitost dokaza koji proizilaze iz Sky aplikacije, pri čemu se akcentira da takva zakonitost ne može biti niti preispitana, obzirom na nepotpunost dokaze građe na okolnosti pribavljanja takvih dokaza. 

12. U tom smislu, prevashodno se navodi da nije tačno da iz odredbe člana 3. stav 1. Konvencije o međusobnom pružanju pravne pomoći u krivičnim stvarima proizilazi da se zakonitost radnji koje se poduzimaju u okviru pravne pomoći utvrđuje u skladu sa zakonima države koja pomoć pruža. Nastavljajući tvrdnje u tom pravcu, žalba osporava i primjenu načela locus regit actum, na koje se pobijana presuda poziva, tvrdeći da isto nema nikakvu poveznicu sa konkretnim pravnim pitanjem – zakonitosti dokaza. Kako se to žalbom tvrdi, kada bi se prihvatilo da su svi dokazi pribavljeni putem međunarodne pravne pomoći (MPP) zakoniti, onda bi dokazi pribavljeni na taj način bili “snažniji” od dokaza koji se pribavljaju u svojoj vlastitoj matičnoj državi, jer su takvi dokazi podložni provjeri zakonitosti. 

13. Odbrana naglašava da nije sporno da su dokazi pribavljeni putem MPP dopušteni, ali da je sporna zakonitost tih dokaza u konkretnom slučaju, u kom pravcu se poziva na praksu Apelacionog suda u Beogradu. Na tragu takve prakse, odbrana ističe dva osnovna argumenta – da ne postoji naredba suda u Francuskoj u sudskom spisu, te drugi argument koji se odnosi na Zamolnicu Tužilaštva BiH upućenu Francuskoj dana 12.04.2022. godine. U tom smislu, odbrana smatra da je prvostepeni sud pogrešno citirao i praksu Ustavnog suda BiH, u paragrafu 56. pobijane odluke, tvrdeći da je propušteno citiranje drugog značajnog dijela takve odluke, što opet dovodi u vezu sa nepostojanjem naredbe u konkretnom predmetu. 

14. Kada se radi o drugom pomenutom argumentu, odbrana isti veže za nepostojanje odgovora Francuske na upit Tužilaštva BiH da li su dokazi pribavljeni na zakonit način prema zakonima Francuske, što se žalbom potencira i u svjetlu prakse Evropskog suda pravde. U tom smislu, žalbom se u nastavku citira i odluka Višeg kantonalnog suda u Cirihu od 15.08.2025. godine, tvrdeći da se radi o identičnoj situaciji kao i u slučaju Damjanović Radovana. 

15. Odbrana posebno ističe da je u konkretnom slučaju optuženog Damjanovića došlo do zamjene teza, jer nije sporna vjerodostojnost dokaza, nego činjenica da optuženi nije imao pristup dokazima u faktičkom smislu – mogućnost uvida u naredbu u svrhu utvrđivanja zakonitosti dokaza, mogućnost uvida u originalne komunikacije čija je kopija sa excel tabelom dostavljena BiH itd. Ističe da, kako se nikada nije saznalo sa kojeg servera su podaci skinuti i u kojoj državi se server nalazio, tako se nikada nisu ni dobili originalni sirovi podaci koji su zapravo bili baza za sačinjavanje excel tabela koje su sastavni dio tužilačkog, odnosno sudskog spisa. 

16. Žalba ukazuje i na nalaz vještaka Dizdarević Sandija, tvrdeći da je potencijalna mogućnost manipulacija u situaciji kada ne postoji lanac dostavljanja dokaza, ipak od izuzetne važnosti i značaja. 

17. Konačno, odbrana pobija i zaključke suda vezane za argumentaciju odbrane o masovnom prisluškovanju, kao i identitet učesnika, odnosno poklanjanje vjere svjedoku Omerhodžiću. 

2.   Zaključci Apelacionog vijeća

18. Apelaciono vijeće iznesene prigovore nalazi neosnovanim.
(a)   Zakonitost dokaza dostavljenih putem međunarodne pravne pomoći

19. Prije svega, ovo Vijeće nalazi da je odbrana i tokom prvostepenog postupka svoju tezu gradila isključivo potenciranjem manjkavosti u postupku koje bi dovele do nezakonitosti dokaza, te je osporavala upotrebu istih u postupku, a ne samu vjerodostojnost dokaza koja bi narušavala i samo činjenično stanje ukoliko bi isti bili (ne)zakoniti. Navedeno je evidentno već iz početnih paragrafa pobijane presude, te je u potpunoj saglanosti sa izjavljenom žalbom u kojoj se takav narativ nastavlja. 

20. Odbrana optuženog Damjanovića se u kontekstu pitanja zakonitosti navodno spornih dokaza u žalbi pozvala na recentnu praksu evropskih i regionalnih sudova, što za ovo Vijeće svakako nije bilo zanemarljivo. Međutim, već na samom početku, Vijeće će akcentirati da se prilikom odlučivanja o ovom i drugim pitanjima rukovodilo odredbama krivičnog procesnog zakona, Zakona o međunarodnoj pravnoj pomoći u krivičnim stvarima, kao i prirodom postupka, na način da donosi  odluku u odnosu na konkretan predmet, cijeneći sve relevantne okolnosti koje tvore podlogu za odlučivanje u predmetnom slučaju.  Iz tog razloga ovo Vijeće, nasuprot navodima odbrane i nastojanjima za vezivanje za druge odluke u sličnim predmetima, ukazuje i na stanovište  po kojem pitanje nezakonitih dokaza predstavlja živu materiju drugačiju gotovo u svakom pojedinom spisu, u kojoj sudska praksa aktivno, gotovo dnevno, zauzima stavove, koji su podložni promjenama.

21. ZKP BiH ne propisuje pravila u vezi prihvatljivosti dokaza. Ni jedno pravilo nije propisano zakonom u vezi pitanja relevantnosti, autentičnosti ili dokazne vrijednosti dokaza. U članu 10. ZKP BiH, u stavu 1.  propisano  je: “Zabranjeno je od osumnjičenog, optuženog ili bilo koje druge osobe koja učestvuje u postupku iznuđivati priznanje ili kakvu drugu izjavu”, dok je u narednom stavu navedeno da “Sud ne može zasnovati svoju odluku na dokazima pribavljenim povredama ljudskih prava i sloboda propisanih ustavom i međunarodnim ugovorima koje je Bosna i Hercegovina ratifikovala, niti na dokazima koji su pribavljeni bitnim povredama ovog zakona.” U stavu 3. uz ovo, stoji da ”Sud ne može zasnovati svoju odluku na dokazima koji su dobijeni na temelju dokaza iz stava 2. ovog člana.” 

22. Dakle, prethodno citirani član ne govori o prihvatljivosti dokaza. Stoga, Sud će nerijetko biti u neodlučnoj poziciji, u kojoj je jedan ustavnopravno zaštićen interes suočen s ustavnopravno zaštićenim suprotnim interesom, a izlaz iz ove situacije je u odmjeravanju interesa prema načelu razmjernosti, preciznije rečeno, u iznalažanju odgovora saobrazno načelu pretežnosti interesa, o čemu će još biti riječi u  nastavku obrazloženja. 
23. U tom smislu, ovo Vijeće se prilikom preispitivanja da li se radilo o zakonitim dokazima ili pak sumnji u njihovu zakonitost, kako to odbrana optuženog Damjanovića implicira, nije ograničilo samo na pitanja, gledana sa proceduralne strane, koja bi se svela na ispitivanje da li u spisu postoji naredba iz Francuske, kao i odgovor na upit o zakonitosti. Po mišljenju ovog Vijeća, takav pristup odbrane bio bi neprimjeren redukcionizam konkretnoj situaciji, već je njenom preispitivanju  valjalo pristupiti s aspekta pravičnosti postupka u cjelini i uopšte razmotriti pitanje zakonitosti i prihvatljivosti spornih dokaza obzirom na način njihovog pribavljanja i okolnosti koje ukazuju na njihovu vjerodostojnost. Iako odbrana pokušava razdvojiti zakonitost i vjerodostojnost dokaza, isto je usko vezano, obzirom da ne bi imalo smisla izdvajati pouzdane dokaze zbog eventualne proceduralne manjkavosti ograničenog značaja, a naročito ukoliko bi se radilo o takvoj manjkavosti koja ne dovodi u pitanje čitav tok pribavljanja dokaza koji ostavlja utisak pravilnog postupanja. 

24. Kada ovako zaključuje, Apelaciono vijeće cijeni da je prvostepeni sud upravo na ovakvom tragu i ukazao na niz okolnosti u konkretnom slučaju, koje je paralelno podvodio pod određene standarde i pravila, u konačnici sve sublimirajući u zaključak da komunikacije proistekle iz Sky Ecc aplikacije predstavljaju pravno valjane dokaze, obzirom da su pribavljeni na zakonit način putem međunarodne pravne pomoći u krivičnim stvarima te je u toku postupka data mogućnost odbrani da navedene dokaze ospori. 

25. Prvostepeni sud je u paragrafima 25-103. pobijane presude detaljno izložio okolnosti vezane za podatke iz Sky Ecc aplikacije, počevši od momenta pronalaska mobilnog aparata sa sumnjivom SIM karticom, pa sve do zvanične dostave podataka putem međunarodne pravne pomoći. U tom pogledu, prvostepeni sud je prevashodno ukazao na iskaz svjedoka Mersudina Omerhodžića, iz čijeg iskaza proizilazi način pribavljanja saznanja koja su uopšte dovela i do korištenja mehanizma međunarodne pravne pomoći (hapšenje Luke Miševića i pronalazak telefona-tačka 2. izreke pobijane presude). Kako se to navodi u paragrafima 27-29. pobijane presude, utvrđeno je da se radi o telefonu u kojem je bila umetnuta SIM kartica koja je služila za korištenje Sky aplikacije, pri čemu se u istim dijelovima presude akcentira da su ovakve informacije pribavljenje posredstvom EUROPOL-a, kao i SIENA kanala, što već na ovom mjestu ukazuje na formalan i zakonit put, koji potencijalno isključuje proizvoljnost. Nastavno na navedeno, prvostepeni sud u paragrafu 30. ukazuje da je dana 20.04.2022. godine započeo zvaničan postupak korištenja formalnog mehanizma međunarodne pravne pomoći, koji je okončan 05.09.2022. godine, kada je putem Ministarstva pravde R. Francuske izvršena zamolnica te dostavljeni traženi podaci – dokazi koji se odnose na Sky Ecc aplikaciju (dozvola data od Apelacionog suda u Parizu 27.06.2022. godine). 

26. Stoga, procjena niza okolnosti koje prvostepeni sud izlaže u pobijanoj presudi prije nego izvodi konačan zaključak o pravno valjanim dokazima, ne može biti dovedena u pitanje samo navodima odbrane o tome da nije dostavljena izvorna naredba stranog suda, ili pak eksplicitan odgovor u pogledu načina pribavljanja dokaza u stranoj državi. Kako to prvostepeni sud pravilno navodi:

“Naime, sama činjenica da je na zamolnicu nadležnih pravosudnih organa BiH odgovoreno formalno, putem međunarodne pravne pomoći, te da su traženi materijali ustupljeni i dostavljeni kanalima zvanične međunarodne saradnje, stvara pretpostavku da su dokazi pribavljeni u skladu s pravnim okvirom države koja ih dostavlja. Dakle, zvaničan odgovor i dostava dokaza putem formalne međunarodne pravne pomoći ne stvaraju okolnosti koje bi dovele u sumnju njihovu procesnu valjanost. Odbrana u konkretnom slučaju nije učinila vjerovatnim da su dostavljeni dokazi pribavljeni na nezakonit način, već se prigovori isključivo odnose na nedostatke u odgovoru na zamolnicu, što samo po sebi ne može dovesti do drugačije odluke Suda.“ 

27. Upravo ovakav zaključak upotpunosti odgovora prethodno iznesenim standardima kojima se rukovodi Apelaciono vijeće, a naročito kada se uzme u obzir opšta procjena da je postupak prema optuženom u cjelini bio pravičan, što prvostepeni sud pravilno crpi i iz kriterija navedenom u paragrafu 57. pobijane presude, a to je da je optuženi imao pristup svim dokazima. I za Apelaciono vijeće je itekako značajna okolnost da je optuženi imao mogućnost da ospori dokaze, što je odbrana i činila, ali pri tome nije iznesena nijedna stvarna činjenica, dokaz ili valjan argument kojim bi svoje tvrdnje učinila vjerovatnim. Ovo Vijeće dijeli stav prvostepenog suda da odbrana, obzirom da isto čini i u žalbi, iznosi apstraktne i hipotetičke sumnje koje same po sebi ne mogu dovesti u pitanje dokaznu vrijednost ili zakonitost dokaza koji su pribavljeni putem međunarodne saradnje. Odbrana i žalbom na pogrešnom tragu pokušava izdejstvovati nezakonitost dokaza proizašlih iz Sky Ecc aplikacije, a koji su pribavljeni putem međunarodne pravne pomoći, obzirom da, istovjetno, kao i tokom prvostepenog postupka istrajava na hipotetičkim pretpostavkama navodne mogućnosti manipulacije takvih dokaza, te tvrdnjama da se zakonitost ne može ni preispitati, jer sud nije u posjedu izvorne naredbe kojom su takvi dokazi pribavljani u stranoj zemlji. Naime, za razliku od dovoljnih i konkretnih razloga koje u ovom pravcu iznosi prvostepeni sud, odbrana ničim ne konkretizuje u čemu se to isticane povrede ogledaju, odnosno na koji način je došlo do povrede procesnog zakona u postupku prikupljanja predmetnih dokaza, od strane nadležnih organa druge države. Namjesto toga odbrana se zadovoljava neutemljenim i nedokazanim tvrdnjama, zbog čega Apelaciono vijeće iste nalazi neosnovanim. 

28. U prilog navedenom stavu prvostepenog suda ide i režim uzajamnog priznavanja odluka, koji se zasniva na ideji da državni organi jedne zemlje priznaju odluke državnih organa druge zemlje, kao da su njihove, bez potrebe da se preispituje zakonitost takve odluke prije postupanja po istoj, što za posljedicu ima da se odluka izvršava u skladu sa principom locus regit actum, čime je olakšano priznavanje dokaza koji su pribavljeni u inostranstvu. U konačnici, a slijedom istaknutih žalbenih navoda, Apelaciono vijeće cijeni da se iznesenim prigovorima skoro narušavaju instituti ustanovljeni kroz međunarodnu pravnu pomoć, prilikom čije primjene upravo dolazi do izražaja načelo „povjerenja“, bazirano na pretpostavci da država ima povjerenja u pravni poredak države sa kojom ostvaruje saradnju. 

29. Pored iznesenog, pristup preispitivanju dokaza kakav je iznesen u pobijanoj presudi Apelaciono vijeće prihvata i na temelju stava ESLJP koji je izražen u predmetu Lisica protiv Hrvatske (Zahtjev br. 20100/06, presuda od 25. februara 2010. godine), kada je Sud zaključio: „Kad se utvrđuje je li postupak u cjelini bio pošten, potrebno je uzeti u obzir i jesu li poštivana prava obrane. Osobito se mora ispitati je li podnositelju zahtjeva pružena prilika osporiti vjerodostojnost dokaza i usprotiviti se njegovoj uporabi. Osim toga, mora se uzeti u obzir i kvaliteta dokaza, između ostalog i je li, zbog okolnosti u kojima je dokaz pribavljen, dovedena u pitanje njegova pouzdanost ili točnost.“

30. Pri tome, ovo Vijeće je uzelo u obzir da za, odbranu sporna naredba iz strane zemlje, može biti od utjecaja isključivo sa aspekta prava na privatnost, a da dokaz pribavljen miješanjem u privatnost ne mora nužno suđenje činiti nepoštenim. U tom smislu Vijeće upućuje na stav ESLJP izražen u predmetu Schenk protiv Švicarske (1988. godine), u kojem je Evropski sud prihvatio da pravo na pošteno suđenje nije nužno prekršeno kada je dokaz pribavljen kršenjem prava na poštovanje privatnog života. Na ovakvom stavu evidentno i prvostepeni sud temelji ispravne stavove, uključujući i stav iz paragrafa 92. pobijane presude, gdje se navodi: U kontekstu komunikacija sa Sky Ecc aplikacije, po zaključku ovog Suda, ograničavanje ovog prava je bilo proporcionalno, legitimno i nužno, odnosno ograničenja privatnosti su bila opravdana u svrhu suzbijanja međunarodnog neovlaštenog prometa opojnih droga u okviru organizovanog kriminala.

31. Konačno, Apelaciono vijeće je prilikom razmatranja pitanja koja su sporna samo za odbranu optuženog, a koja se tiču zakonitosti dokaza, imalo u vidu opšti stav ESLJP po kome država ima „pozitivnu obavezu“ da djelotvorno spriječi i istraži krivična djela i krivično goni izvršioca. Također, Vijeće je imalo u vidu da prava optuženih za takva krivična djela moraju biti uvijek u ravnoteži sa tim pozitivnim obavezama, pa je polazeći od navedenog, u konkretnom predmetu Vijeće utvrdilo da takav balans nije narušen, te da se radi o srazmjernosti spram legitimnog cilja u kompletnom aspektu analize i prihvatanja dokaza proizašlih iz Sky Ecc aplikacije.

(b)   Pitanje masovnog prisluškivanja 

32. Neosnovani su i prigovori odbrane kojima se delegira sumnja u masovno prisluškivanje, koji osnov je korišten za osporavanje dokaza proizašlih iz Sky Ecc app i tokom prvostepenog postupka, a o čemu se prvostepeni sud u pobijanoj presudi jasno izjasnio, koje zaključke Apelaciono vijeće prihvata kao pravilne i zakonite. Evidentno je da u konkretnom slučaju svrha prikupljanja i korištenja, za odbranu spornih dokaza, nije bila sveobuhvatno praćenje populacije, već se odnosila na zatvoreni krug korisnika za koje je već postojala sumnja da uređaje koriste isključivo u kriminalne svrhe. Prvostepeni sud ovakav zaključak pravilno dovodi u vezu sa iskazom svjedoka Omerhodžića, koji je naglasio da je istraga u ovom predmetu krenula u pravcu istraživanja mobilnog telefona i instalirane aplikacije tek nakon zapljene cca. 109 kilograma opojne droge na međunarodnom graničnom prelazu i pronalaska mobilnog telefona sa instaliranom kriptovanom aplikacijom za zaštićenu komunikaciju. 

33. U vezi s navedenim, pobijanom presudom se pravilno akcentira i da sama priroda Sky Ecc uređaja, ukazuje na to da se ne radi o uobičajenim sredstvima komunikacije, već alatke svjesno osmišljene da ograniče između ostalog i djelovanje policijskih organa, zbog čega je prima facie neutemljen navod o masovnom prisluškivanju i korištenju takvog prigovora u svrhu onezakonjenja ovih dokaza. 

(c)   Identitet učesnika

34. Iako odbrana pokušava osporiti identitet učesnika u komunikacijama putem Sky Ecc app, tvrdeći čak da je isto utvrđeno suprotno pravilima kriminalističke struke, ovo Vijeće nalazi da u ovom pogledu nema dileme da je van razumne sumnje utvrđeno da je sudionik istih komunikacija optuženi Damjanović. 

35. Kako to prvostepeni sud pravilno navodi, svjedok Omerhodžić, čiji iskaz odbrana kontinuirano osporava, detaljno je obrazložio metodologiju i niz parametara koji su korišteni kako bi se, s visokim stepenom pouzdanosti, potvrdio identitet svakog učesnika u komunikaciji, pri čemu su u sudski spis uloženi i izvještaji Granične policije o izvršenoj identifikaciji svakog pojedinačnog sagovornika. Nalazeći zaključke prvostepenog suda ispravnim te na osnovu činjeničnih pojedinosti i izloženih dokaza upotpunosti opravdanim, Apelaciono vijeće je naročito cijenilo da su u pobijanoj presudi izložene i kontrolne pojedinosti koje su bile opredjeljujuće za utvrđivanje identiteta optuženog, pa se tako u paragrafu 131. ističe:

“Dakle, Sud je identitet optuženog utvrdio na osnovu podudarnih parametara koje je detaljno navodio u okviru ocjene dokaza koje se odnose na konkretne tačke optuženja. Primjera radi, Sud je imao u vidu da je dana 23.11.2020. godine u 7:21 sati (po UTC vremenu) odnosno u 08:21 sati (po srednjeevropskom vremenu) optuženi putem Sky Ecc aplikacije poslao poruku sagovorniku A.H. sadržaja: „ja borbe mili na granici“, što je doveo u vezu sa evidencijom prelazaka državne granice iz koje proizlazi da je optuženi Damjanović istog dana u 7:55 sati na MGP Vardište evidentiran pri prelasku državne granice sa kombi vozilom registarskih oznaka ..., na izlazu iz BiH, te u 08:04 na ulazu u R.Srbiju na MGP Kotroman.”
36. Stoga, cijeneći da je prvostepeni sud identitet optuženog utvrdio na osnovu više međusobno povezanih i objektivno provjerljivih paramatera, kao što su sadržaj Sky Ecc app, podaci o fizičkom prisustvu na određenim lokacijama, evidencije granične službe,  registarske oznake vozila zabilježene ANPR kamerama i slično, to za Apelaciono vijeće nema sumnje u potpunu identifikaciju optuženog, dok se žalbeni prigovori odbrane odbijaju kao neutemeljeni. 
IV.   pogrešno ili nepotpuno utvrđeno činjenično stanje
1.   Žalba odbrane optuženog Damjanovića

(a)   Tačke 1. i 2. izreke pobijane presude
37. Odbrana prigovorima u ovom dijelu žalbe ističe povrede u pogledu nedostatka razloga o odlučnim činjenicama, kao i navodne povrede krivičnog zakona. Suštinski navodi odbrane se odnose isključivo na tačku 1. pobijane presude, te se akcentira da nije valjano utvrđeno da se radi o opojnoj drogi Cannabis sativa, obzirom da ne postoji niti nalaz vještačenja koji bi utvrdio visinu THC, pri čemu se osporavaju i zaključci suda o količini ove droge kako se optuženom stavlja na teret pomenutom tačkom. 
2.   Zaključci Apelacionog vijeća

38. Apelaciono vijeće iznesene prigovore nalazi neosnovanim.

39. Iako odbrana navedene prigovore veže uz svojevrsnu bitnu povredu, u konačnici isto podvodeći i pod povredu materijalnog zakona, ovo Vijeće smatra da se navedeno ima preispitati sa aspekta činjenične strane predmeta. Istina je da predmetni nedostaci, da su utvrđeni, bi mogli dovesti do pitanja da li ima djela, međutim, u konkretnom činjenične pojedinosti su potpuno i pravilno utvrđene, zbog čega je nesporno i da krivično djelo postoji sa svim svojim bitnim elementima predviđenim zakonskom normom.

40. Naime, odbrana optuženog polazi od teze da bez utvrđenja o postojanju droge  nema krivičnog djela, jer kršenje blanketnog propisa predstavlja bitno obilježje predmetnog krivičnog djela, kao i da se do tog  utvrđenja  može doći samo na osnovu izvršenog vještačenja i utvrđivanja količine THC-a u biljnoj materiji za koju se sumnja da je opojna droga. Time odbrana u suštini nastoji nametnuti određena dokazna pravila, pri tome očigledno zanemarujući princip slobodne ocjene dokaza. Suprotno takvom stavu odbrane optuženog, Apelaciono vijeće je našlo da provedeni dokazi na nesumnjiv način potvrđuju da je optuženi vršio prijevoz tačno određenih predmeta, čija je priroda i sadržaj precizno identifikovana kroz komunikacije.

41. Apelaciono vijeće zapaža da je prvostepeni sud, u smislu načela slobodne ocjene dokaza, analizirajući i ocjenjujući sve predložene i izvedene dokaze, dao logično i uvjerljivo obrazloženje zbog čega je optuženi kriv za predmetno krivično djelo, uključujući i precizno obrazloženje za tačku 1. koju odbrana suštinski i osporava. Iz obrazloženja pobijane odluke slijedi da je kod utvrđivanja da li je optuženi prevozio opojnu drogu i da li je znao da se radi o opojnoj drogi, prvostepeni sud imao u vidu  ostvarene komunikacije posredstvom Sky Ecc aplikacije između optuženog Damjanovića i drugih pripadnika grupe koje su u svim ključnim dijelovima potkrepljene i materijalnom dokumentacijom uloženom u sudski spis. 

42. U tom smislu, bez da ponavlja komunikacije koje su citirane u pobijanoj presudi, ovo Vijeće će podržati stav prvostepenog suda da je svijest optuženog o protivpravnosti djelovanja nesporna, te da nemogućnost vještačenja sporne materije istog ne može ekskulpirati od odgovornosti, jer bi takav pristup predstavljao potpuno banaliziranje obaveze države da spriječi ovakve kriminalne aktivnosti. Ovo Vijeće ne umanjuje, kako to odbrana pogrešno tvrdi, potrebu i svrhu vještačenja kada za to postoji mogućnost, međutim, istovremeno Vijeće naglašava da dokazivanje putem posrednih dokaza-indicija nije samo po sebi protivno načelima pravičnog suđenja iz člana 6. stav 1. Evropske konvencije, pa se u konkretnom slučaju na temelju izvedenih dokaza moglo nesporno zaključiti da se radi o prometu drogom, vrste i količine kako je to utvrdio prvostepeni sud. Za dokazivanje indicijama vrijedi pravilo da indicije moraju djelovati kao čvrst zatvoren krug koji dopušta samo jedan zaključak u odnosu na relevantnu činjenicu, te da objektivno potpuno isključe mogućnost drugačijeg zaključka u odnosu na istu činjenicu. Dakle, činjenice utvrđene posrednim dokazima moraju biti nesumnjivo utvrđene i međusobno čvrsto i logički povezane tako da upućuju na jedini mogući zaključak da je upravo optuženi počinio krivično djelo koje mu se stavlja na teret. Očigledno na ovako ispravnom tragu prvostepeni sud i gradi svoj zaključak, citirajući mnoštvo komunikacija koje impliciraju svijest optuženog o protivpravnosti djelovanja, gdje se naročito izdvaja izražavanje zabrinutosti optuženog zbog intenzivnog i specifičnog mirisa koji se širio iz prtljažnika kombija, te iskazavanje bojazni da bi ga policijski službenici mogli zbog toga dodatno kontrolisati. Takvo ponašanje i izjave optuženog, kako to prvostepeni sud pravilno i cijeni, jasno ukazuju da je optuženi imao nesposredno saznanje o sadržaju predmeta koje prevozi, kao i njegovoj nezakonitoj prirodi. 

43. Stoga, imajući u vidu pravilno i potpuno obrazloženje prvostepenog suda, te odredbu člana 15. ZKP BiH prema kojoj pravo suda da ocjenjuje postojanje ili nepostojanje činjenica nije vezano ni ograničeno posebnim formalnim dokaznim pravilima, Apelaciono vijeće smatra da je prvostepeni sud dao jasne i precizne razloge za svoje zaključke, te da je za svaki dokaz koji je prihvatio, kao i onaj koji nije prihvatio, dao logično i uvjerljivo obrazloženje, tako da ocjena izvedenih dokaza ni u jednom dijelu sama po sebi ne izgleda proizvoljna ili neprihvatljiva, niti ima elemenata koji bi ukazivali na to da je dokazni postupak i utvrđivanje odlučnih činjenica zloupotrijebljeno na štetu optuženog. Također, Apelaciono vijeće ne nalazi da je povrijeđeno načelo da za dokazivanje indicijama vrijedi pravilo da indicije moraju djelovati kao čvrst zatvoren krug koji dopušta samo jedan zaključak u odnosu na relevantnu činjenicu, te da objektivno potpuno isključe mogućnost drugačijeg zaključka u odnosu na istu činjenicu. Stoga, Apelaciono smatra da navodima odbrane o pogrešnoj ocjeni dokaza i u vezi s tim proizvoljno utvrđenom činjeničnom stanju te pogrešnoj primjeni materijalnog prava nije dovedeno u pitanje poštovanje garancija iz člana 6. stav 1. Evropske konvencije, čak niti u dijelu zaključka da se u pogledu tačke 1. očigledno radi o oko 100 kg droge, koji zaključak prvostepeni sud izvodi u skladu sa citiranim standardim, što ovo Vijeće u potpunosti prihvata:

“Iako količina opojne droge (oko 100 kilograma) nije eksplicitno spomenuta u izvedenim komunikacijama, Sud je pri ocjenu izvedenih dokaza i utvrđivanju odlučnih činjenica imao u vidu okolnost da je u konkretnom slučaju opojna droga prevožena istim prevoznim sredstvom, kao i u drugom krivičnopravnog događaju u kojem je roba pronađena i zapljenjena (tačka 2. izreke presude). Istovjetnost prevoznog sredstva, kao i opšti način djelovanja grupe upućuju na postojanje ustaljenog obrasca ponašanja odnosno modus operandi grupe. Sud je sagledavajući cjelokupan kontekst, zaključio da je i u ovom događaju postupljeno na jednak način, istim vozilom, uz sličnu dinamiku komunikacije. Dodatno, činjenica da je roba, prema sadržaju komunikacija, prodata za velik iznos novca (40 hiljada eura) predstavlja dodatni indikator da se radilo o robi u ovoj količini, jer bi manja količina teško opravdala tako visoku novčanu protivvrijednost.” 
44. Na kraju, Apelaciono vijeće ukazuje da bi detaljnije elaboriranje već konstatovanog pravilno utvrđenog činjeničnog stanja od strane prvostepenog suda, zasnovanog na zakonitoj dokaznoj građi, vodilo ka pukom ponavljanju zaključaka, za čim ne postoji neophodna potreba, a što je u skladu i sa praksom Ustavnog sudaBiH ( AP-2938/14 – paragraf 48.). Vodeći se ovakvim stavom, ovo Vijeće se u prethodnom dijelu ograničilo na ključna pitanja, dok u ukupnosti naglašava da u pobijanoj presudi nije došlo niti do jedne od isticanih bitnih povreda, pri čemu je činjenično stanje pravilno utvrđeno, te na isto pravilno primjenjene odredbe materijalnog zakona. 
V.   odluka o krivičnopravnoj sankciji i oduzimanju imovinske koristi 
1.   Žalba Tužilaštva BiH

45. Tužilaštvo smatra da Sud nije pravilno ocijenio da ne postoje otežavajuće okolnosti na strani optuženog. Žalbom se akcentira količina opojne droge koja je predmet inkriminacija, zatim priroda počinjenog djela, pri čemu se, uz napomenu da isto ne predstavlja otežavajuću okolnost, naglašava i okolnost da optuženi nije sarađivao sa organima krivičnog gonjenja. Kako se žalbom zaključuje, u pobijanoj presudi pobrojane olakšavajuće okolnosti niti pojedinačno niti u cjelini ne izlaze iz okvira običnih olakšavajućih okolnosti, odnosno nemaju karakter naročito olakšavajućih okolnosti koje bi indicirale smanjenju potrebu za kažnjavanjem optuženog. 
2.   Žalba odbrane optuženog Damjanovića

46. Odbrana smatra da je kazna u konkretnom slučaju prestrogo odmjerena, te da je prvostepeni sud istu mogao dodatno ublažiti.

47. Odbrana ne osporava odluku o vraćanju imovinske koristi, ali će isto biti preispitano shodno članu 308. ZKP BiH.

3.   Zaključci Apelacionog vijeća

48. Apelaciono vijeće iznesene prigovore nalazi neosnovanim.

49. Analizirajući odluku o krivičnopravnoj sankciji, ovo Vijeće je našlo da su žalbeni prigovori Tužilaštva i odbrane u cjelosti neosnovani, a zaključci i utvrđenja pobijane presude pravilni, te u skladu s tim izrečena sankcija adekvatno odmjerena. 

50. U tom pogledu, Apelaciono vijeće nalazi da otežavajuće okolnosti na strani optuženog Damjanovića egzistiraju u opštem smislu težine predmetnog krivičnog djela, ali da istovremeno nema specifičnih otežavajućih okolnosti individualne prirode u kontekstu njegove ličnosti i postupanja. Zbog toga se istima ne može dati veći značaj obzirom da bi insistiranje na određenim okolnostima moglo voditi ka kršenju zabrane dvostrukog vrednovanja. Obzirom na navedeno, prvostepeni sud je i mogao pravilno dati primat olakšavajućim okolnostima, te ih ocijeniti kao naročito olakšavajuće u konkretnom slučaju, ali ipak ne preko srazmjene mjere kako to odbrana insistira. Naime, u pogledu olakšavajućih okolnosti, na strani optuženog se stiču okolnosti individualne prirode čije je sadejstvo opravdano dovelo do primjene odredbi o ublažavnju kazne.

51. Slijedom iznesenog, ovo Vijeće zaključuje da je prvostepeni sud pravilno primjenio odredbe materijalnog zakona, dovodeći iste u vezu sa konkretnim predmetom, te s tim u vezi izrekao pravilnu kaznu, kojom će se postići svrha kažnjavanja u punom obimu. Konačno, ovo Vijeće podsjeća da je prilikom odluke o kazni potrebno uzeti u obzir i praksu kaznene politike u drugim sličnim predmetima. Iako isto zakonski ne predstavlja element procjene u odluci o kazni, isto je zasigurno dio aspekta pravičnosti postupka, protkanog i kroz prizmu pravne sigurnosti. Nesrazmjernošću kazni u sličnim predmetima može se stvoriti utisak proizvoljnosti u odlučivanju. Podvodeći izrečenu kaznu i kroz provjeru ovog standarda, ista je potpuno pravilna. 

52. Apelaciono vijeće je pobijanu odluku već prima facie ocijenilo kao valjanu i u dijelu oduzimanja imovinske koristi, koja je donesena na osnovu pravilno utvrđenih činjenica, a sve u skladu sa procesnim zakonom koji takvu obavezu Suda određuje imperativno, jer je Sud u svakom slučaju, bez obzira na način utvrđenja, dužan utvrditi imovinsku korist i  izreči mjeru oduzimanja. Ovo  Vijeće podsjeća da je pravna priroda ovakve mjere i restorativna, te da je njena svrha  uspostava imovinskopravnog stanja kakvo je bilo prije počinjenja krivičnog djela, čime se ostvaruje i šire načelo pravičnosti.
 Stoga, cijeneći značaj i prirodu oduzimanja imovinske koristi, kao i nesporne zakonske obaveze Suda za primjenu iste, a u skladu sa konkretnim slučajem, Apelaciono vijeće ne nalazi bilo kakve manjkavosti koje bi dovele do drugačije odluke suda. 

53. Na osnovu svega navedenog, u skladu sa odredbom člana 310. u vezi sa članom 313. ZKP BiH, žalbu Tužilaštva BiH i odbrane optuženog je valjalo u cijelosti odbiti kao neosnovane, te potvrditi prvostepenu presudu.

� Žalba zbog pogrešno ili nepotpuno utvrđenog činjeničnog stanja ili zbog povrede krivičnog zakona podnesena u korist optuženog sadrži u sebi i žalbu zbog odluke o krivičnopravnoj sankciji i o oduzimanju imovinske koristi (član 300. ZKP BiH).





�Ivicevic-Karas, 2007., s. 674

